
ECCE HOMO 
- 


ECCE HOMO 


Sukuni ma tiedän juuren! 
Lailla leimuliekin suuren 
hehkun, tuhoon itseni. 
Mihin tartun, syttyy valo, 
minkä jätän, hiiltyy palo: 
liekki olen varmasti! 


TÄHTI-MORAALIA 


Määrätty tähtiradoillen, 
mit? yöstä, tummuudesta sen? 


Pyhänä käy kautt ajan tään! 
Sen saastaa kuin et näkiskään! 


Maan kaukaisimman valos on: 
Suursynti säälis olkohon! 


Yks käsky vain: oo tahraton! 


YSTÄVYYDELLE — 


Terve, ystävyys! 

Ens aamurusko 

mun toiveheni korkeimman! 
Oi usein tuntui 

kuin loputon ois tie ja yö, 
ja elo inha, 

vailla maalia! 

Kaks kertaa elää tahdon, 
kun silmässäsi voiton 

ja huomenhohteen näin, 
sa rakkain jumalatar! 


VUORIJÄÄTIKÖLLÄ 


Paahteessa keskipäivän, 

enskerran kesä kun vuorille nousee, 

poika, min uupuneet silmät kuumetta heh- 
kuu: 

hän haastaa silloin myös, 

toki näemme sanansa vain. 

Hänen hengityksensä huokuu kuin sairaan 

hengitys huokuu kuumeyönä. 

Jäävuori ja lähde ja petäjä hälle 

vastaa myös, 

toki näemme vastauksen vain. 

Nopeammin kuin muulloin jyrkänteeltä 

puro kuiluihin syöksyy kuin tervehtäin 

ja hetkeksi, valkean pilarin lailla, 

jää kaipuusta värjyen seisomaan. 

Ja tummemmin, uskollisemmin kuin muu- 
toin 
petäjä katselee, 
ja keskellä jäätä ja harmaan kuollutta 
vuorta 
valo äkkiä välkähtää — — 
Valon sellaisen näin: minä tajuan sen. — 


Myös silmä miehen, manalle menneen, 
kai kerran vielä valkenee, 

kun tuskassa lapsensa suutelee häntä, 
kätensä ympäri syleillen kiertää; 

valon liekki kai kerran vielä puhkee, 
silmä sammunut hehkuen lausuu: 
»Lapsi! ah lapseni, tiedäthän että 
sinua rakastan!» — 


Ja hehkuen lausuu kaikki — puro, 
petäjä, vuorikin jäinen — 

sanan katseilla täällä saman: 

»me rakastamme sua! 

ah lapsi, sa tiedät, sua kaikki me rakas- 


tamme!» 

Ja hän, 

poika, min uupuneet silmät kuumetta heh- 
kuu, 


hän tuskassa suutelee heitä, 

yhä kiihkeämmin, 

ei lähteä tahdo; 

kuin hienona harsona sanansa puhuu 
hän suustansa, 

pahanilkisen sanan: 

»Mun tervehdykseni hyvästiä on, 
mun tuloni lähtöä, 

ma nuorena kuolen.» 


V1t ympäri kaikki kuuntelee, 

ei henkäystäkään käy: 

ei lintu laula. 

Kuin välkäys käy 

yli vuorien kauhun 

kaamea tunto. 

Ylt'ympäri mietteihin kaikki vaipuu — 
ja kuuntelee — — 

Paahteessa keskipäivän, 
— jolloin kesä 
enskerran vuorille nousee, poika, 
min uupuneet silmät kuumetta hehkuu. 

SYKSY 


Tää syksy on: se vielä särkee sydämes! 
Sa pois pakene! — 
Päivä hiipii vuorten taa, 
* se nousemistansa nousee 
ja lepää askeleen astuttuaan. 


Miks maailma kuihtui niin! 
Kielissä uupuneen soittimen 
soi tuulen laulu. 

Pois paennut toive on — 
sitä kaipaa se vaikertain. 

Tää syksy on: se — vielä särkee sydämes! 
Sa pois pakene! 

Oi hedelmä puun, 

sa vapiset, lankeat maahan? 

Salatiedon minkä sulle 

yö opetti, 

kun jäätävä kauhu sun poskes, 

sun purppuraposkesi peittää? — 


Sa vaiti oot, et vastaa? 
Ken puhuu vielä? — — 


Tää syksy on: se — vielä särkee sydämes! 
Sa pois pakene! — 

»En kaunis oo 

— niin puhuu syksyn kukkanen —, 
»toki lemmin ma ihmisiä 

»ja lohdutan ihmisiä — 

»he vielä kukkia saavat nähdä, 

»ja puoleeni kumartua 

vah! ja minut murtaa — 

»ja muisto jälleen leimahtaa 
»silmässä ihmisten, 

»muisto minua kauniimmasta: 

»— ma näen sen — ja kuolen niin!» — 


Tää syksy on: se — vielä särkee sydämes! 
Sa pois pakene! 


CAMPO SANTO DI STAGLIENO 


Oi laps, mi suorit hennon 

karitsan untuvaa, 

kuin valo tähden-lennon 

silmistäs tuikahtaa, 

sa armain leikkikalu 

lähellä, kaukana, 

niin puhdas syämmes halu, 
Amorosissima! 


Miks katkes kahle varhain? 

ken syäntäs haavoitti? 

Jos lemmit, lempi parhain 

ei sitä korvaisi. — 

Et vastaa — kaste hieno 

katsettas sumentaa: — 

ol' kuolos kaipuu vieno, 
Amorosissima. 


2, Friedrich Nietzsche. Dionysos. 


VENEZIA 


Yössä tummassa 

sillalla seisoin ma. 

Laulu kaukaa soi: 

kumpusi kultana 

pois yli värjyväin vetten vyön. 
Valot, soitto ja gondolit — 


hämyn helmahan kaikki ui juopuen pois... 


Kädet oudot sieluni soittimeen 
kävi silloin, gondolilaulun ma 
salaperäisen lauloin ja vapisin 
hämykirjavaa autuutta. 

— Mua kuuliko kenkään, oi? ... 


»MUN ONNENI!» 


San Marcon kyyhkyt näen jälleen: helle 
puol? päivän torillani värisee. 
Teen jouten lauluja, ne siniselle 
taivaalle niinkuin kyyhkyt leijailee — 
ja palaa luokseni, 
viel' yhden soinnun solmin lentimelle 
— oi onneni! 


Oi taivaankansi, sinisilkki-pielin 
mi kaarrat kaupunkia kirjavaa, 
sua rakastan ja pelkään kademielin ... 
sun sieluas mun sieluin janoaa! 
En siitä luopuisi 
kai koskaan? — Ei, siit? emme haasta kielin! 
— oi onneni! 

Sa torni tuima, jalopeura-innoin 
mi nouset, sota syntysi on syy! 
Soi laulus torin yllä malmirinnoin —: 
sen herra olet, sen accent aigu. 
Jos jäisin luoksesi, 
mun piirittäisit hennoin pilvilinnoin ... 
— oi onneni! 


Ei lankee varjot vielä, soitto poista, 
siks kunnes saapuu tumma, lauha yö! 
Ei sävelet oo päivän, viel ei loista 
korujen kulta-purppurainen vyö, 

on aikaa kylliksi 
viel' laulaa yksinäisyys-unelmoista 

— oi onneni! 

PINJA JA SALAMA 


Ma nousin mereen ilmojen; 
jos puhun — niin ei vastaa ken. 


Ma yksinäiseks ylenin — 
ma varron: mitä vartoisin? 


Ken pilviin saakka kohoaa, — 
hän vartoo ensi salamaa. 

KERRAN — ARMON VUONNA ENSI- 
MÄISENÄ KAI — 


Kerran — armon vuonna ensimäisenä kai — 

Sibylla, viinittä juopuin, sanoiksi sai: 

»Nyt käy nurin päin! 

»Ei matalassa viel' ollut maailma näin! 

» Voi, Rooma suur' on nyt naurava porttolan 
nainen, 

»ja Caesar elukka, jumala — juutalainen!» 

JUOPUNUT LAULU 


Inehmo, oi! 

Yön kellot mitä sulle soi? 
»Unt untelon 

»ma nukuin —, väistyi uni pois: — 
»Syv' elo on, 

»mitata päivän miel? ei vois. 
»Syv' itku sen —, 

»syvempi vielä ilon-syys: 
»Huol' itkee: kestä en! 
»Vaan ilon miel! on iäisyys —, 
»— on syvä, syvä iäisyys!» 

MISTRALILLE 
TANSSILAULU 


Mistral-tuuli, pilven turma, 
mustan murheen kirkas surma, 
pauhaava, sua lemmin ma! 
Esikoiset saman sylin 

oomme, kohtalomme ylin 

yks on ikuisuuksista. 


Silopintaa kallioiden 
vastaas riennän karkeloiden 
tahtiin viiman kanteleen: 
kun sa purjehitta ennät, 
vapahista vapain lennät 

yli kesyttömän veen. 


Ko 0 kl 


Huutos ilman halki viilsi, 
rantaan juoksin, jossa kiilsi 
vuorenseinä kellervä. 
Kallioilta voiton-innoin 
syöksyit jalokivi-pinnoin 
silloin kosken ryöppynä. 


Taivaan aavaa kenttää kiiti 
orhisi ja vaunus liiti 
niinkuin tuli pitkäisen, 
salamana ruoskas siima 
orhiin iski, niinkuin viima 
lensit rataas myrskyten, — 


Alas syöksyit vaunuistasi, 
lyhentyen lennossasi 

viuhuvaksi nuoleksi 

syöksyit suoraan syvyyksihin, — 
niinkuin rusko-uutimihin 

aamun säteet syöksyvi. 

Tanssi, tanssi kavalilla 
vaahtoharja lainehilla — 
luoja uutten tanssien! 
Tanssimme saa tuhat tapaa, 
taitehemme — olkoon vapaa, 
tietehemme — iloinen! 


Kukkasista kuulun tiemme 
kukoistuksen, lehvän viemme 
seppeleeksi kunnian! 
Karkeloimme =sylitysten 
kera porttoin, pyhimysten, 
jumalan ja maailman! 


Ken ei tanssi tuulten lailla, 
viihdy sitehiä vailla, 
raihnas, raajarikkoinen, 
ken on hurskaan-liukaskieli, 
hyve-pöllö, mietomieli, 
taivaamme ei ole sen! 


Tuprutamme tomut teiden 
sieraimihin nääntyneiden, 
puhdistamme rannikon! 
Heikon rinnan hengityksen, 
velton silmän väsymyksen 
täältä väistyminen on! 


Kirkkaan taivaan sumentajat, 
pilvet, elon rumentajat 

edestämme väistyvi! 
Pauhatkaamme ... niinkuin myrsky 
pauhaa onnen ylväin hyrsky, 
henki vapain, kanssasi. — 


— Jotta muisto onnen parhaan 
säilyis aina, tähtitarhaan 
kanna seppel myötäsi! 

Viskaa kauas, korkealle, 
ylimmälle taivahalle — 

ripusta se merkiksi! 

DIONYSOS- 
DITYRAMBEJA 
- 


VAIN NARRI! 
VAIN RUNONIEKKA! 


Ilmassa seljenneessä, 

kun kasteen lohdutus jo 

alas maahan kumpuaa, 

näkymättä ja kuulumatta 

— näet pehmeä-anturainen 

on lohduntuoja kaste kuin lohdutuslempeät 
kaikki —: 

sydän kuuma, sa muistatko silloin, 

miten janosit kerran, 

pisarkylpyä kyynelten taivahisten, 

palaneena ja pakahtuneena, 

kulonurmi-poluilla kun 

pahat iltaiset auringon-katseet 

sua kiersivät lomitse mustien puitten, 

tulihehkuvat, ilkkuvat häikäisy-katseet. 

»Sinä? — totuuden vapaa mieskö? — 
ne ilkkui — 

ei! runoniekka vain! 

vain eläin, viekas, ryöstävä, hiipivä, 

jonk' on valhetella pakko, 

pakko valhetella tieten ja taiten, 

peto saaliin-ahne, 

kirjo-naamioinen, 

oma naamionsa, 

oma saalihinsa, 

sekö — totuuden vapaa mies? ... 

Ei! Narri vain! Runoniekka vain! 

Vain kirjavia puhuva, 

vain narrin-naamiosta kirjavia kirkuva, 

sanasiltoja valheen kiipeileväinen, 

kirjokaaria käyden 

välisiltoja vaappuen 

valetaivasten, valemaitten, 

ympäri liidellen, ympäri laadellen — 

vain narri! vain runoniekka! 


Sekö — totuuden vapaa mies? ... 
Ei tyyni, jäykkä, sileä, kylmä, 
kuvapatsaaksi tullut ei, 
jumal-pylvähäksi, 

ei temppelin eteen pantu, 

ovenvartiaksi jumalan jonkun: 

eil vihankarsas totuuden-patsaille noille, 

koteutuneempi korpeen kuin temppelitar- 

haan, 

sydän kissan-kiihkoja täynnä, 

joka ikkunasta hypähtävä, 

suin päin joka sattumaan, 

joka aarniometsän vaaniva, 

himomielin vaaniva, juosta 

jott? aarniometsissä saisit 

kera petojen kirjavatäpläisten 

sa syntisen-terveenä, kauniina, kirjavana, 

himon-polttavin huulin, 

peto autuaan-ilkkuva, autuaan-pirullinen, 
autuaan-verenahne, 

rosvoten, hiipien, valhetellen ... 


Tai kotkan lailla, mi kauan, 
kauan kuiluihin tuijottaa, 

o kuiluihin omihinsa ... 

— oi kuinka ne suikertelevat 
alas, alle, sisälle maan 

yhä syvempiin syvyyksiin! — 
Silloin, 

yht'äkkiä, 

päistikkaa, 

kuin salama syöstä 

alas karitsoihin, 

nälänvimmassa, himoiten 
karitsa-riistaa, 

kato kaikkien karitsa-sieluin, 

kato kiukkuinen kaiken, mi katselee, 
karitsansilmäisesti, käkkärävillaisesti, 


harmaasti, hurskaan lammas-laakeasti ... 


Näin 

kotkamainen, pantterimainen 

on runoniekan kaipuu, 

on sun kaipuusi tuhannen naamion alla, 
sa narri! sa runoniekka! ... 


Sa, joka ihmisen näit 

niin jumalana kuin lampaanakin —, 
repiä jumala ihmisessä 

kuin lammaskin ihmisessä, 

ja repien nauraa — 

se, se on sun autuutes, 
kotkan ja pantterin autuus, 
runoniekan ja narrin autuusl» ... 
Ilmassa seljenneessä, 

kun kuun sirppi jo hiipii 
välitse purppuraruskoin 
vihertäin kateudesta, 

— vihamielisnä päivälle, 
salaa jok' askeleella 

vitaisten ruusu-uutimiin 
kunnes ne vaipuvat, 

yöhön vaipuvat vaalentuin: — 


niin vaivuin ma itse kerran 
totuuden-vimmastani, 
päivän-kaipiostani, 

mies väsynyt päivään, valosta sairas, 
— alas vaivuin iltahan, varjoon, 
totuuden yhden tulessa janoten: 

— sydän kuuma, sa muistatko vielä, 
miten janosit silloin? — 
maanpaossa luota 

totuuden kaiken! 

Vain narri! Vain runoniekka!... 

ERÄMAAN TYTTÄRIEN JOUKOSSA 


»Älä mene pois! sanoi silloin se vaeltaja, 
joka nimitti itseään Zarathustran varjoksi, 
jää meidän luoksemme, — muutoin saat- 
taisi tuo vanha kolkko murhe jälleen karata 
kimppuumme. 

Tuo vanha loihtija antoi jo huonoimpansa 
meille parhaaksi, ja katso vain, vanhalla 
hurskaalla paavilla tuolla on kyyneleet sil- 
missä ja hän on jälleen kokonaan laskenut 
laivansa alakuloisuuden merelle. 

Nämä kuninkaat voivat tosin vielä näyt- 
tää hyvää naamaa meidän edessämme: 
mutta jos heillä ei olisi yhtään todistajaa, 

niin minä lyön vetoa, että tuo ilkeä leikki 
valtaisi jälleen heidätkin, 

— vaeltavien pilvien, kostean alakuloi- 
suuden, peitettyjen taivasten, varastettu- 
jen aurinkojen, ulvovien syystuulien ilkeä 
leikki, 

— meidän ulvontamme ja hätähuu- 
tomme ilkeä leikki: jää meidän luoksemme, 
oi Zarathustra! Täällä on paljon kätkettyä 
kurjuutta, joka tahtoo puhua, paljon iltaa, 
paljon pilveä, paljon helteistä ilmaa! 

Sinä ravitsit meitä vahvalla miehen- 
ruualla ja voimakkailla lauseilla: älä salli, 
että jälkiruuan aikana mietomieliset naisel- 
liset henget karkaavat jälleen kimppuumme! 

Sinä yksin teet ilman ympärilläsi voimak- 
kaaksi ja kirkkaaksi! Löysinkö minä mil- 
loinkaan maan päällä niin hyvää ilmaa kuin 
sinun tykönäsi luolassasi? 

Monta maata minä olen nähnyt, minun 
nenäni on oppinut koettelemaan ja arvos- 
"telemaan. monenlaista ilmaa: mutta sinun 
tykönäsi minun sieraimeni maistavat suu- 
rimman nautintonsa! 

Ellei ehkä —, ellei ehkä —, oi suo än- 

teeksi vanha muisto! Suo anteeksi vanha 
jälkiruokalaulu, jonka minä sepitin kerran 
erämaan tyttärien joukossa. 

Heidän tykönään oli näet yhtä hyvä kir- 
kas itämainen ilma; siellä minä olin kauim- 
pana poissa pilvisestä kosteasta alakuloisesta 
Vanhasta-Europasta! 

Siihen aikaan minä rakastin näitä Itämaan- 
tyttöjä ja toista sinistä taivaanvaltakuntaa, 
jonka ylitse ei yhtään pilveä eikä ajatusta 
riipu. 

Te ette usko, kuinka somina he istuivat 
siinä, kun eivät tanssineet, syvinä, mutta 
vailla ajatuksia, niinkuin pienet salaisuudet, 
niinkuin suljetut arvoitukset, niinkuin jälki- 
tuoka-pähkinät — 

kirjavina ja vieraina tietysti! mutta pil- 
vettöminä: arvoituksina, jotka antavat rat- 
kaista itsensä: näiden tyttöjen huviksi minä 
mietin silloin jälkiruoka-virren.» 


Näin puhui vaeltaja, joka nimitti itseään 
Zarathustran varjoksi; ja ennenkuin yksi- 
kään vastasi hänelle, oli hän jo tarttunut 

vanhan loihtijan harppuun, pannut jalkansa 
ristiin ja katseli hiljaisesti ja viisaasti ympä- 
rilleen: — mutta sieraimilla hän imi sisäänsä 
hitaasti ja kysyvästi ilmaa, ikäänkuin se, 
joka on maistanut uusissa maissa uutta 
ilmaa. Sitten hän alkoi jonkinlaisella myl- 
vinnällä laulaa. 

Ken erämaita kätkee, surman saa... 


Haa! 

Juhlallista! 

Arvokas alku! 

afrikalaisen juhlallista! 
jalopeuran arvoista 

tai moraalisen möly-apinan ... 

— mut teille ei mitään, 

te ystävättäret armahimmat, 
joiden jalkojen juureen 

mun, europalaisen palmujen alle, 
on istua suotu. Sela. 


Toden tottakin kummallista! 

Täss' istun nyt, 

lähell? erämaata, ja kohta 

niin kaukana taas erämaasta, 
myös mistään viel' erämaatumatta: 
nimittäin nielemänä 

tämän pienimmän keitaan 

— juurikään se haukoitellen 

avas armahan suunsa, 
sulotuoksuisimman kaikista suista: 
ma silloin suljahdin siihen, 

alas, lävitse — keskeenne teidän, 
ystävättäret armahimmat. Sela. 


Terve, terve valaskalalle tuolle, 
jos näin piti vierahansa 

se hyvänä! — kai käsitätte 
tämän oppineen vihjauksen? ... 


Sen vatsalle terve, 

jos oli se näin, 

näin herttainen keidas-vatsa 

kuin tää: mitä kuitenkin epäilen. 

Näet tulenhan Europasta, 

jok' on epäileväisempi kuin kaikk' avio- 
vaimot. 

Sen jumala paratkohon! 

Aamen. 


Täss' istun ma nyt, 

tässä keitaassa pienimmässä, 

kuin taateli ikään, 

läpipehmeä, ruskea, kultasyinen, 
himoiten pyöreää tytön suuta, 

mut enemmän vielä tyttömäisiä 
jääkylmiä valkeita viiltäviä 
puru-hampaita: niit? ikävöitsee näät 
sydän jokaisen taatelin kuuman. Sela. 


Etelän hedelmäin näitten 
nyt kaltaisena, ylenkaltaisena 
makaan ma tässä ja mun 

ylt'ympäröitsevät pienet 

siipikuoriaiset 

iloparvineen, imusarvineen, 

kuin myöskin pienemmät vielä, 

houkkiommat, syntisemmät 

sydäntoiveet ja oikut, — 

mun ympärisaarratte te, 

te mykät, te aavistavaiset 

tyttö-kissat, 

Dudu ja Suleika 

— mun ympäri-sfinksitätte, jott' 
yhtehen sanaan 

monet sulloisin tunteet 

(— juma! anteeksi suokoon 

tämän kielisynnin! ...) 

— täss' istun, imien puhtainta ilmaa, 

paratiisin-ilmaa ilmettyistä, 

kultajuovaista, valoista, kevyttä ilmaa, 

niin hyvää kuin joskus vain 

alas putosi kuusta, 

joko sattuma syynä 

lie ollut tai ylimielisyys? 

kuten kertovat laulajat vanhat. 

Sit? epäilen kuitenkin 

ma epäilijä, silPenhän ma suotta 


tule Europasta, 

jok' on epäileväisempi kuin kaikk' avio- 
vaimot. 

Sen jumala paratkohon! 

Aamen. 


Ihaninta särpien ilmaa, 

auki sieraimet kuin kupu maljan, 

vailla vastaisuutta, vailla muisteloita, 

niin istun ma tässä, 

ystävättäret armahimmat, 

ja katselen palmua, kuinka, 

kuin tanssijatar, 

se keijuu ja leijuu ja lanteilta keinuu 

— niin tekee sen myötä, jos kauemmin kat- 
s00 ... 

kuin tanssijatar, — niin minusta tuntuu — 

joka liian kauan jo, vaarallisen kauan 

yhä, yhä vain yhdellä jalalla seisoi? 

— hän unhoitti siinä, niin minusta tuntuu, 

pois jalkansa toisen? 

+ Ma ainakin turhaan 

kadonnutta etsin 

kaksois-kalleutta 

— eli tuota toista jalkaa — 

pyhästä läheisyydestä 

hänen kaikkein armaimman, kaikkein si- 
roimman 

poimu- ja hulmu- ja hely-hamosensa. 

Niin, jos, ystävättäret ihanaiset, 

mua tahdotte uskoa oikein: 

hän on hukannut sen ... 

Hu! Hu! Hu! Hu! Huu! ... 

Se on poissa, 

ikipäiviksi poissa, 

tuo toinen jalka! 

Oi vahinko armasta toista jalkaa! 

Miss' — ollevi nyt ja surrevi orpouttaan, 

tuo yksinäinen jalka? 

Ehkä pelkää se julmaa 

kellerväkiharaista 

jalopeura-hirviötä? vai ehk'on 

jo kaluttuna, nakerreltuna — 

voi, surkeasti nakerreltuna! Sela. 


Oi älkää itkekö, 
sydämet herkät! 

Oi älkää itkekö, 
taatelisydämet! Maitorinnat! 
Te lakerijuuri-sydän- 
sykkeröiset! 

Ole mies, Suleika! Rohkeutta! 
Älä itke enää, 

kalpea Dudu! 

— Vai oisko täss' ehkä 

joku vahvistus-, sydämenvahvistus-tippa 
nyt paikallaan? 

joku palsami-lause? 

joku juhlallinen manaus? ... 


Haa! 

Ylös, arvokkuus! 

Puhkukaa, puhkukaa jälleen 

hyve-palkeet! 

Haa! 

Viel' yksi mylväys, 

moraalinen mylväys, 

moraalisen jalopeuran mylväyserämaan tyt- 
tärille! 

— Näet hyve-ulvonta, 

te tyttöset armahimmat, 

on enemmän kuin kaikki 

europalais-himo, europalais-ikinälkä! 

Ja tässä minä seison 

jo europalaisena, 

enkä muuta taida, mua jumala auttakoon! 
Aamen! : 


Ken erämaita kätkee, surman saa! 
Lyö kiveen kivi, nielee erämaa. 
Täinen kuolo katsoo hehkuen 

ja pureksii —, se elämää on sen ... 


Inehmo oi, min himo liekkiin saa: 
sa — kivi olet, kuolo, erämaa... 

— VIIMEINEN TAHTO 


Niin kuolla 

kuin hänen kerran kuolevan näin —, 
ystävän, joka 

salamoita ja katseita heitti 
jumalaisena synkkään nuoruuteeni! 
Ylimielinen, syvä, 

taistossa tanssija —, 


riemuisin kaikista kamppailijoista, 
ankarin kaikista voittajista, 
kohtalo omassa kohtalossaan, 
kova, miettivä, harkitsevainen —: 


vapiseva siitä, että sai voiton, 
riemuinen siitä, ett' taistossa kuollen 
voitti —: 

kuolossa käskeväinen, 
— ja tuhoa tuottaa hän käski ... 


Niin kuolla 
kuin hänen kerran kuolevan näin: 
voittaen, tuhoa tuoden ... 


TULENPATSAS 


Miss? saari on kasvanut merien helmaan, 
siell? uhripaasi jyrkkänä pilvihin nousee, 
siell? alla sysimustan taivaan kannen 
Zarathustran merkkituli ilmoille syttyy, 
tulenpatsas viekkaille purjehtijoille, 
merkki, mi tietävältä vastausta vaatii ... 


Tää liekki vaalean-harmahtavainen 

— himonhehkuvan kielen se kauaksi viskaa, 
päin kylmän seijasta korkeutta kaartaa 
kaulansa — kärsimätön, vapiseva käärme: 
tään merkin asetin silmäni eteen. 

Oma sieluni lieska on tää: 

sen hiljainen hehku ain' yhä korkeammalle, 

kaukaisuuksia kaivaten, liekehtii. 

Miks väistyi Zarathustra ihmisten, eläinten 
luota? 

Miks äkkiä pakeni mannerta hän? 

Kuus tuntee hän yksinäisyyttä —, 

mut yksinäinen ei kylliksi merikään ollut, 

hän saarelle nousi, vuorella liekiksi muuttui, 

hän onkensa etsien aavoille heittää, 

on jäljellä seitsemäs yksinäisyys. 


Kavalat purjehtijat! Te pirstaleet tähtien 
vanhain! 

Meret vastaisuuden! Te tutkimattomat tai- 
vaat! 

ma yksinäisiä kohti nyt onkeni heitän: 

väkivallalle lieskan nyt vastatkaa, 

nyt korkeiden vuorien pyyntimies anoo 

viimeistä yksinäisyyttänsä teiltäl — — 

AURINKO LASKEE 


Sydän polttava, 

ei kauan sun janota tarvitse enää! 
On lupaus ilmassa, 

sitä huhuuvat oudot huulet mulle, 
— saapuu suuri viileys ... 


Sydänpäivällä paahtoi polttaen aurinkoni: 
terve teille, terve tultuanne, 

te äkkiä tohahtavat tuulet, 

terve, te iltaiset viileät henget! 

Humisee oudon raikkaana ilma. 
Yön viettelysilmät 
vinot, vaanivat eikö 
katsele mua? ... 

Pysy lujana, urhea sydämeni! 

Älä utele; miksi? — 

Eloni päivä! 

aurinko laskee. 

Jo virta kultana 

kimmeltää. 

Miks lämpöä rannan kallio huokuu: 
sen kiireellä onni 

uinuiko päivällä untansa? 

Viel' onnen vihreä virvatuli-tanssi 
käy ruskeiden rotkojen pohjalla. 


Eloni päivä! 

jo iltasi joutuu! 

Jo hehkuu silmäsi 
sammuen verkkaan, 


53 


54 


jo vyöryy kasteesi 
kyynelhelmet, 

jo lipuu valkeita meriä hiljaa 
sun lempesi purppurahehku, 


sun autuutes viipyvä, viimeinen ... 

Joudu, kirkkaus kultainen! 

sa kuoleman 

* salaisin, suloisin tunne! 

— Ma kuljinko tietäni nopeasti liian? 
Nyt vasta kun jalkani uupuu, 

minut katseesi kohtaa, 

minut onnesi saavuttaa. 


V1t' ympäri soittoa, aaltoja vaan. 

Mi ennen ol raskasta, 

vaipui sinervään unhoon, — 

nyt venheeni keinuvi jouten. 

Myrskyn ja retken — se unohtanut on! 
Hukkuivat toivo ja toiveet, 

nyt välkkyen sielu ja ulappa hohtaa. 

Seitsemäs yksinäisyys! 

En tuntenut koskaan 

sulovarmuutta lähellä niin, 

niin kuumaks' en auringon kehrää. 

— Viel' eikö jäisinä hehku mun kukkulani? 
Hopean kevyenä nyt 

purteni aavalle ui ... 

ARIADNEN VALITUS 


Viel' lämpöä, lempeä ken mulle suo? 

Kädet tänne kuumat! 

tänne sydän-hiillosmaljat! 

Suorana maassa, värjyin 

kuin puolikuollut, jonka jalkoja lämmite- 
tään, 

ja puistamana, ah! kuumetten outoin, 

vilun jääota-nuolista väriseväisnä, 

sun ajo-riistanas, aatos! 

sa sanomaton, sa peitetty, peljättäväinen! 

sa metsämies pilvien takainen! 

Sun maahan vasamoitsemanas, 

sa ilkku-silmä, mua mi pimeydestä vaanit! 

Niin minä makaan, 

kiemurtelen, kierielen kiduttamana 

iankaikkisten tuskien kaikkein, 

sun osumanas, 

sa metsämies julmin, 

sa tuntematon — jumala ... 

Osu syvempään! 

Osu vielä kerran! 

Sydän lävistä, särje tää! 
Miksi kidutat näin 
väkätylsin nuolin? 

Miksi katsot jälleen, 

sa ikiahne inehmotuskan, 
pahansuovin jumal- salama- silmin? 
Et tappaa tahdo, 

vain kiduttaa, kiduttaa? 
Mitä — minusta kidutat, 


sa pahansuopa, tuntematon jumala? — 


Hahaa! 

Sa hiivit luo, 

tulet keskellä sydänyön? . 
Mitä tahdot? 

Puhu! 

Mua ahdistat, painat — 
Haa! lähel? olet jo liian! 
Mun kuulet hengittävän, 
mun sydäntäni kuuntelet, 
sa kade, lemmenkade! 

— mille sitten? 


Pois! Pois! 

Miks sulla portaat? 

Vai mielitkö mennä 

mun sydämeeni, 

mun salaisimpiin aatoksiini 

niill? astua, niinkö? 

Hävytön! Tuntematon — varas! 
Mitä mielit varastaa? 

Mitä mielit urkkia? 

Mitä ilmi kiduttaa, 

sa kiduttaja! 

sa — jumal-teloittaja! 

Vai tuleeko mun koirana maassa 
ryömiä sulle? 

Pois suunnilta innoittuneena, 
lempeä — liehiä sulle? 


Työ turha! 

Pistä vain! 

sa tutkain julmin! Ei, 

en ole koira — sun riistasi vain, 
sa julmin metsämies! 

sun vankisi ylpein, 

sa ryöväri pilvien takainen ... 

Jo puhu viimein! 
Sa salama-vaippainen! Tuntematon! sano! 
Mitä minulta tahdot, sa väijyjä teitten? ... 


Mitä? 

Lunnahia? 

Mitä lunnaiksi tahdot? 

Vaadi paljon — niin ylpeyteni neuvoo! 

lyhyt tili — niin neuvoo mun toinen ylpey- 
tein! 


Hahaa! 
Sa — minut tahdot? 
Minut — kokonaan? ... 


Hahaa! 

Ja kidutat minua, narri, 

kidutat kuoliaaksi ylpeyteni? 

Suo lempeä — ken mua lämmittää vielä? 
ken lempii? 

kädet kuumat anna, 

anna sydän-hiillosmaljat 

minulle, yksinäisimmälle, 

jonka jää, jää seitsenkertainen 


60 


opetti janoamaan 
vihamiehiäkin, 

suo mulle, suo, 
vihamies sa julmin, 
suo mulle — itses! ... 


Tiessään! 

Siinä hän pakeni, hänkin, 
mun seurani ainoa, viimeinen, 
mun vihamieheni suuri, 

mun tuntemattomani, 

mun jumal-teloittajani! ... 


Ei! 

Saavu taas! 

Tuo kidutuksesi kaikki! 

Sua kohti kyynelvirtani 

nyt kaikki juoksee 

ja sydänliekkini viimeinen 

se sinulle liekkii. 

Oi saavu taas, 

mun tuntematon jumalani! mun tuskani! 
mun onneni viimeinen! ... 


Salama. Dionysos näyttäytyy smaragdisessa ihanuudessa. 

DIONYSOS: 


Ole viisas, Ariadne! ... 
Sirot korvat on sulla, minun korvani on 
sulla: 
sana viisas niihin kätke! — 
Sen ensin eikö pakko ole itseään vihata, ken 
itseään rakastaa tahtoo? ... 
Minä labyrinttisi oon ... 

MAINE JA IÄISYYS 


I 


Miten kauan jo hautonut olet 
sa vastoinkäymisiäs? 

Oo varuillasi! sun pitkä 
valituksesi vielä voi munan, 
Basiliski-munan 

hautoa poikasiin. 


Miks Zarathustra vuorilla hiipii? — 


Epäluuloinen, haavoitettu, synkkä 

hän väijyjä on —, 

mut äkkiä, kirkkaana, hirvittävänä 
päin taivaita kuilusta pohjattomasta 
salama lyö: 

— sisus vuorenkin, kiinteä, kylmä, 
nyt vavahtaa ... 


Kun viha ja ukkosen vasama yhtyy 

kirouksen ne synnyttää — 

nyt Zarathustran suuttumus vuorilla pau- 
haa, 

ukonpilvenä tietään hän taivaltaa. 


Nyt aika on lymytä sen, ken vielä katoksen 
löytää! 

Nyt vuoteelle käykää, ihmiset veltot! 

Nyt ukkoset holvien yllä vyöryy, 

nyt vapisee hirret ja muurit, 

rikinkarvaiset totuudet salamoina sinkoo — 

nyt Zarathustra kiroo ... 

Se raha, jolla 

koko maailma maksaa, 

on maine —, 

ma hansikas-käsin käyn rahaan siihen, 
sitä inhoten jalkaini alla poljen. 


Ken maksua tahtoo? 
Ne, jotka kaupaksi ovat ... 


Ken kaupaksi on, käsin tahmein hän tapaa 


maailman kaiken 
kilisevän-kalisevaa mainetta! 


— Sa tahdotko ostaa heidät? 

he kaikki on kaupaksi. 

Mut tarjoa paljon! 

kilistä täyttä kukkaroa 

— sa pöngität heitä muutoin, 

sa pöngität heidän hyveitään ... 


5. Friedrich Nietzsche. Dionysos. 

Ovat kaikki he siveitä. 

Hyve, maine — ne sointuvat yhteen. 
Niin kauan kuin maailma seisoo 
hyve-lörpötyksen he maineen 
kilin-kalinalla maksavat, 

elo melua tällaista on .. 


Ma silmissä kaikkien siveiden 

olen kernaasti vikapää, 

vikapää kaikkiin synteihin suuriin! 
Silmissä maineen valta-tuomarien 

mun kunnianhimoni käärmeeksi muuttuu—, 
ma sellaisten joukossa tahdon 

ain' olla alhaisin ... 


Se raha, jolla 

koko maailma maksaa, 

on maine —, ; 
ma hansikas-käsin käyn rahaan siihen, 
sitä inhoten jalkaini alla poljen. 

Melu, vaikene jo! — 

Asioista suurista — ma suurta näen! — 
paras vaieta on, tai suuresti puhua: 
puhu suuresti nyt, 

puhu haltioitunut viisautein! 


Ylös katseeni luon — 
valon valtameriä vyöryy siellä: 


— oi yö, oi äänettömyys, melu kuolonhil- 


jainen! ... 
Näen merkin —, minua kohti 
kaukaisimmasta kaukaisuudesta 
tähtisarja hiljaa säihkyen laskeutuu ... 

Olevaisuuden korkein tähti! 
Kuvasarjojen iäisten taulu! 
Minun luokseni saavutko? — 
Ihanuutesi äänetön, jota 

ei yksikään nähnyt ole, — 

se eikö pakene katsettani? 


Oi kilpi ehdottomuuden! 
Kuvasarjojen iäisten taulu! 

— sinä tiedäthän sen: 

sitä vihaavat kaikki, 

sitä rakastan ma yksin, 

että iäinen oot! 

että ehdoton oot! 

Mun lempeni tulen syttymään saa 
vain iäti ehdottomuus. 


Oi kilpi ehdottomuuden! 
Olevaisuuden korkein tähti! 

— jota saavuta mikään ei toive, 

jota tahraa ei yksikään kielto, 
olevaisuuden iäinen myöntäminen oot, 
minä iäinen myöntäjäsi oon: 

sillä sua rakastan, oi iäisyys! 

KATKELMIA 
w 


? 


Viel' leimuaa ukkospilvi: 

mut välkkyen, raskaana, hiljaa 
jo Zarathustran rikkaus lepää 
yli kenttien kimmeltäväin. 

On kotoni korkeudessa, 

ma korkeuksiin en kaipaa. 
Ylös katsettani en nosta; 
alas-katselevainen ma oon, 
mies, jonka siunata täytyy: 


alas katsovat kaikki siunaavaiset .. 


Se olluteirohkeutes, ett? epäjumalia kaadoit: 
vaan että sä itsessäs epäjumalan- palvelijan 
löit maahan, se oli sun rohkeutes. 

Salamaksi mun tietoni muuttui; 
se timantti-säilällä murtaa yön tummuuden 
ympäriltäin! 

Pettää — 

se parhain on taistelutaito. 
Ketunnahka: 

sotisopani salainen on. 


je 

Ma teitäkö rakastan? ... 
Niin ratsumies ratsuaan lempii, 
päämaaliin mi hänet vie. 


» Yöt uudet loit ympärilles, 
erämaita uusia löysi 
sun leijona-jalkasi.» 

Ei synnit, ei suuret hulluudet ihmisien 


mua kärsimään saaneet: 
ma ihmisen suurista hyveistä kärsin 
enin hänestä kärsiessäin. 

»On ihminen paha», 
niin puhuivat viisaimmat vielä kaikki — 
mun lohdukseni. 


6. Friedrich Nietzsche. Dionysos. 81 


Tää yksin kaikesta tuskasta päästää 
(— nyt valitse!): 

pikainen kuolema taikka 

rakkaus kestäväinen. 

Sa oletko hauras? 

Varo lapsen-käsiä silloin! 
Ei elää voi lapsi, 

se ellei rikkoa saa ... 

»On hyötyä savustakim, 

niin beduiini puhuu, niin puhun ma myös: 
savu, etkö sa ilmoita taivaltajalle, 

ett? ystävällinen liesi 

lähellä loimuaa? 

Mutkia tehden kulkevat suuret ihmiset, 
virrat, 

mutkia tehden, mut maaliinsa: 

se heidän on parhain rohkeutensa, 

he teitä polveilevia ei pelkää. 

Tuollapuolen Pohjolan, jään, tämän-päivän, 
tuollapuolen kuoleman, 

ypö-yksin: 

meidän elomme, meidän onnemme! 

Et maata, et vettä 

myöten löydä 

tietä pohjanperäläisten luo: 

niin ennusti meistä viisas suu. 

KUU 


Yö on: yli kattojen jälleen 

kuun kulkee lihavat kasvot. 

Hän, uroskissa kaikista kadehtivaisin, 
kademielin rakastavaisia katsoo, 

tuo kelmeä, ihrainen »ukko kuussa». 
Himomielin se pimeitä nurkkia kiertää, 
nojaa ikkunoihin, puoleksi suljettuihin 
kuin himomielinen, lihava munkki, mi kulkee 
teitä kiellettyjä yön aikaan julkeana. 

